b"\n_START_ARTICLE_\nMar\xc3\xada Vicenta Silvestra Vill\xc3\xa9n del Rey\n_START_SECTION_\nBiografia\n_START_PARAGRAPH_\nMar\xc3\xada Vicenta Silvestre Vill\xc3\xa9n del Rey (Mar\xc3\xada Vill\xc3\xa9n) va n\xc3\xa0ixer a Burgos el 1871. Va estudiar magisteri i fou professora a les Escoles Normals d\xe2\x80\x99\xc3\x80vila, Seg\xc3\xb2via, Madrid, La Laguna (Can\xc3\xa0ries) \xe2\x80\x93on desenvolup\xc3\xa0 el c\xc3\xa0rrec de secret\xc3\xa0ria-, Ja\xc3\xa9n, C\xc3\xb2rdova i Lugo, i es trasllad\xc3\xa0 el 1923 com a professora numer\xc3\xa0ria de matem\xc3\xa0tiques a l\xe2\x80\x99Escola Normal de mestres de la ciutat de Val\xc3\xa8ncia._NEWLINE_Estava afiliada a la Federaci\xc3\xb3 de treballadors de l'Ensenyament (FETE), dintre de la Uni\xc3\xb3 General de treballadors, i arrib\xc3\xa0 a formar part de la directiva._NEWLINE_Quan es proclama la Rep\xc3\xbablica \xc3\xa9s nomenada directora de l\xe2\x80\x99Escola Normal del magisteri primari de Val\xc3\xa8ncia, des del 21 d\xe2\x80\x99abril fins a la fusi\xc3\xb3 de les Normals de Mestres el novembre de 1931. Torna a ser directora des de l\xe2\x80\x991 de desembre de 1932 fins al 15 de mar\xc3\xa7 de 1934, quan cessa en el c\xc3\xa0rrec per ordre ministerial de 8 de mar\xc3\xa7 de 1934. Despr\xc3\xa9s, per concurs obligatori de trasllat i ordre ministerial de 19 de setembre de 1934, \xc3\xa9s traslladada a Melilla, per haver sigut nomenada professora de matem\xc3\xa0tiques de l\xe2\x80\x99Escola Normal del Magisteri primari, fins a l\xe2\x80\x99abril de 1936._NEWLINE_Despr\xc3\xa9s del triomf del Front Popular torna a Val\xc3\xa8ncia i, per ordre ministerial de 18 d\xe2\x80\x99agost de 1936 i d\xe2\x80\x99acord amb el que establia el decret de 31 de juliol i ordre de 14 d\xe2\x80\x99agost, \xc3\xa9s confirmada com a directora de l\xe2\x80\x99Escola Normal, i pren possessi\xc3\xb3 el 20 d\xe2\x80\x99agost de 1936. Ocuparia aquest c\xc3\xa0rrec fins al 1939. Com a directora de la Normal, forma part com a membre del Patronat escolar dels establiments dependents de la Diputaci\xc3\xb3 provincial. Fou membre de la Junta Valenciana de Colonias escolares 1927, del Patronat escolar dels establiments de la Dip\xc3\xb9taci\xc3\xb3 Provincial i del Patronat de Cultura Valenciana. A m\xc3\xa9s presid\xc3\xad el tribunal 1 de curset d'acc\xc3\xa9s al Magisteri l'any 1936._NEWLINE_D\xe2\x80\x99ideologia d\xe2\x80\x99esquerres, el 21 d\xe2\x80\x99abril de l'any 39 la suspenen provisionalment d\xe2\x80\x99ocupaci\xc3\xb3 i sou. Estigu\xc3\xa9 en un camp de concentraci\xc3\xb3 en el nord d\xe2\x80\x99\xc3\x80frica. Torn\xc3\xa0, per\xc3\xb2, aviat a Espanya i a Val\xc3\xa8ncia viuria limitad\xc3\xadssima econ\xc3\xb2micament, i reb\xc3\xa9 ajuda de les seues antigues alumnes fins que va morir, en aquesta ciutat a la qual estigu\xc3\xa9 tan vinculada, el 8 de novembre de 1961."